Tanulságos történet jelent meg a rendőrség oldalán. Egy 79 éves tamási férfi autóját az egyik áruház parkolójából valaki ellopta vasárnap délután. A bejelentő elmondta azt is, hogy az autót nyitva hagyta az indítókulccsal együtt, mert úgy szokta.

A rendőrség közleménye szerint még aznap, fél órával a lopás után, a 6-os út 157-es kilométerszelvényénél megállították a már körözött autót.

A jármű vezetője – egy 45 éves pécsi férfi – a rendőröknek azonnal elismerte, hogy a kocsiba azért ült be, mert haza akart jutni Pécsre. Ráadásul ittas is volt. A férfi ellen eljárás indult.